b"\n_START_ARTICLE_\nFocea\n_START_PARAGRAPH_\nFocea (llat\xc3\xad Phocaea, grec \xce\xa6\xcf\x8e\xce\xba\xce\xb1\xce\xb9\xce\xb1, Ph\xc3\xb4kaia) fou una ciutat de la J\xc3\xb2nia a l'\xc3\x80sia Menor, la situada m\xc3\xa9s al nord de J\xc3\xb2nia; era a una pen\xc3\xadnsula entre el Sinus Cymaeus i el Sinus Hermaeus. Suposadament, fou fundada per colons de F\xc3\xb2cida sota la direcci\xc3\xb3 dels caps atenencs Philogenes i Damon. El territori els fou donat com a regal pels habitants de la regi\xc3\xb3. Tenia dos bons ports, Naustathmos i Lampter, i entre aquests se situava l'illa de Baccheion, on hi havia temples i edificis._NEWLINE_Fou governada per una l\xc3\xadnia reial derivada de Codros i no va ingressar a la confederaci\xc3\xb3 de ciutats de J\xc3\xb2nia. Aviat va agafar una certa preemin\xc3\xa8ncia entre les ciutats mar\xc3\xadtimes d'\xc3\x80sia Menor i els foceus van fer viatges d'exploraci\xc3\xb3 i colonitzaci\xc3\xb3 a la mar Adri\xc3\xa0tica, a la mar Tirrena i a la costa d'Ib\xc3\xa8ria. Foren els primers a visitar al rei Argantoni de Tartessos, amb el qual van estar aliats, i que els va oferir abandonar J\xc3\xb2nia i establir-se a Tartessos i els va donar diners per ajudar a les fortificacions de la ciutat contra els perses, diners amb qu\xc3\xa8 es van construir les muralles. _NEWLINE_Cir II el gran va assetjar la ciutat sota la direcci\xc3\xb3 del seu general Harpagos. Els foceus, en veure que no podien resistir, es van embarcar cap a l'illa de Quios, on van intentar ocupar les illes Oenusses, que pertanyien a Quios, per\xc3\xb2 no se'ls va permetre i van marxar cap a C\xc3\xb2rsega, on 20 anys abans s'havia establert la col\xc3\xb2nia d'al\xc3\xa0lia, per\xc3\xb2 abans van passar per Focea, on van sorprendre la guarnici\xc3\xb3 persa a la qual van exterminar i on es van quedar la meitat dels foceus i la resta va sortir cap a C\xc3\xb2rsega. A l'illa, foren ben rebuts pels seus compatriotes; la col\xc3\xb2nia fou atacada per una alian\xc3\xa7a d'etruscs i cartaginesos i va haver de ser finalment evacuada i se'n van anar a Rhegion, i all\xc3\xad van establir la col\xc3\xb2nia de V\xc3\xa8lia._NEWLINE_Altres col\xc3\xb2nies fundades pels foceus anteriorment havien estat Mass\xc3\xa0lia i Maenaca a la B\xc3\xa8tica. Foren els fundadors de la col\xc3\xb2nia d'Emp\xc3\xbaries a l'actual costa catalana._NEWLINE_La ciutat va subsistir sota domini persa, per\xc3\xb2 el seu comer\xc3\xa7 i prosperitat es va reduir. Durant la revolta j\xc3\xb2nia (499-494 aC), nom\xc3\xa9s va poder aportar tres vaixells a la Batalla de Lade._NEWLINE_Despr\xc3\xa9s, pr\xc3\xa0cticament desapareix de la hist\xc3\xb2ria i esdevingu\xc3\xa9 una ciutat j\xc3\xb2nia de segon ordre, que va passar als macedonis, a Ant\xc3\xadgon, als sel\xc3\xa8ucides (per un temps breu als Ptolemeus) i finalment a Roma el 189 aC. En aquesta ocasi\xc3\xb3, la ciutat fou assetjada per la flota romana i conquerida; el pretor Emili en va permetre el saqueig, per\xc3\xb2 la ciutat fou reconeguda lliure i aliada de Roma._NEWLINE_El 133 aC, va donar suport a Arist\xc3\xb2nic, el pretendent del tron del Regne de P\xc3\xa8rgam, i nom\xc3\xa9s van evitar el c\xc3\xa0stig per la intercessi\xc3\xb3 de Mass\xc3\xa0lia davant els romans. Despr\xc3\xa9s, va romandre en poder de romans i bizantins sense cap esdeveniment especial._NEWLINE_El 1288, Benet I Zacaries va obtenir el monopoli comercial de Focea i, el 1304, l'emperador bizant\xc3\xad va recon\xc3\xa8ixer el feu de Focea als Zaccaria o Zacaries. Tedesi Zacaries va ser nomenat governador. El 1313, a la seva mort, va tornar a Bizanci, per\xc3\xb2 el 1314 va tornar als Zaccaria, que en van nomenar governador Andreolo Cattaneo (1314-1331) i Domenicco Cattaneo (1331-1334). Des del 1330, la revolta del Zaccaria va suposar la confiscaci\xc3\xb3 dels feus, que en el cas de Focea es va fer el 1334. En aquests anys, al costat de la vella ciutat de Focea va sorgir una Nova Focea._NEWLINE_Focea vella fou ocupada pels Giustiniani el 16 de setembre del 1346 i Focea Nova el 20 de setembre del 1346 (un cos expedicionari dirigit per Pietro Recanelli Giustiniani). El 1348, Joan Cantacuz\xc3\xa8 va demanar la restituci\xc3\xb3 de Focea sense \xc3\xa8xit. La societat dels Giustiani, la Maona, accept\xc3\xa0 hissar-hi bandera imperial, afavorir el comer\xc3\xa7 imperial i pagar tribut, per\xc3\xb2 realment no va tenir cap efecte. L'imperial Joan Cybo va fracassar en l'intent d'ocupar Quios als Giustiani, per\xc3\xb2 en canvi va poder ocupar les dues Focea, si b\xc3\xa9 ef\xc3\xadmerament, ja que Andrea Petrila, al servei de la Maona, les va recuperar el mateix 1348. _NEWLINE_El 8 de juny del 1363, Bizanci va renunciar a les illes i ciutats ocupades pels Giustiani (Quios, Samos, Oenusses, Santa Pan\xc3\xa0gia i Focea). Els Giustiniani van rebre el t\xc3\xadtol reial hereditari per a mascles i femelles. Aquestos privilegis foren renovats el 14 de juny del 1367. La rep\xc3\xbablica de G\xc3\xa8nova va prorrogar la concessi\xc3\xb3 comercial fins al 21 de novembre del 1418, perqu\xc3\xa8 l'estat no podia tornar el deute que tenia amb la societat. El 1379, Ven\xc3\xa8cia va ocupar Focea temporalment durant una guerra amb G\xc3\xa8nova._NEWLINE_El 1386, la ciutat d'Enos, que era dels Giustiniani, es va unir al feu dels Gattiluso de Lesbos volunt\xc3\xa0riament i, gaireb\xc3\xa9 a continuaci\xc3\xb3, l'emperador va donar als Gattilusio el feu de Focea (formalment, la Maona va continuar tenint l'administraci\xc3\xb3), al qual van seguir Tasos, Lemnos, Imbros i Samotr\xc3\xa0cia. Vers el 1390, les dues Focees van haver d'obrir les portes als otomans. La Maona va pagar tribut als otomans, i va poder conservar l'administraci\xc3\xb3 fins al 1455."